**BESZÁMOLÓ**

**a Biharkeresztesi Egyesített Szociális Intézmények**

**(4110 Biharkeresztes, Damjanich utca 9.)**

**által 2023 évben Biharkeresztes, Ártánd, Bojt, Nagykereki, Bedő, Berekböszörmény, Told településeken nyújtott szociális alapszolgáltatásokról**





A Biharkeresztesi Egyesített Szociális Intézmények szolgáltatásain keresztül segítséget nyújt azoknak az (elsősorban) időseknek a mindennapi életvitelükhöz, akik koruk és egészségi állapotuk miatt erre rászorulnak és ezt igénylik. Azt, hogy milyen típusú ellátási formában részesüljön az ellátott - nappali ellátás, szociális étkeztetés, házi segítségnyújtás -, az önellátási képesség foka és az ő szükségletei határozzák meg.

Munkánk alapja minden ember értékének, méltóságának elismerése társadalmi helyzetre, korra, nemre, származásra való tekintet nélkül, problémáik enyhítése, illetve megoldása az intézmény által nyújtott szolgáltatások révén.

**A Biharkeresztesi Egyesített Szociális Intézmények által biztosított személyes gondoskodást nyújtó szolgáltatások:**

1. Idős személyek nappali ellátása – Biharkeresztes, Berekböszörmény

2. Fogyatékos személyek nappali ellátása - Biharkeresztes

3. Szociális étkeztetés – Biharkeresztes, Ártánd, Bojt, Told

4. Házi segítségnyújtás – Biharkeresztes, Ártánd, Bojt, Nagykereki, Told, Bedő

5. Jelzőrendszeres házi segítségnyújtás – Biharkeresztes

Az első négy szolgáltatást intézményünk állami normatívából működteti. Biharkeresztesen az idősek nappali ellátása, a házi segítségnyújtás és szociális étkeztetés szolgáltatást 1980.01.01.- től, a fogyatékos nappali ellátást 2011.07.01.-től, a jelzőrendszeres házi segítségnyújtás szolgáltatást 2004. május 1.-től nyújtja az intézmény. A szociális étkeztetés és jelzőrendszeres házi segítségnyújtás kivételével szolgáltatásaink térítésmentesek.

Az intézmény az öt szakfeladatra vonatkozóan határozatlan idejű működési engedéllyel rendelkezik. A személyi és tárgyi feltételek a jogszabályi előírásoknak megfelelnek. A székhelyen a klub épülete teljeskörű felújításra szorul.

Minden közalkalmazott rendelkezik megfelelő szakképesítéssel, működési nyilvántartási számmal. A feladatellátást 2023. évben 6 közfoglalkoztatott személy segítette.

**Idős és fogyatékos személyek nappali ellátása Biharkeresztes**

A nappali ellátást a viszonylag jó egészségi állapotban lévő személyek veszik igénybe. Az Idősek Klubjában lehetőség van a napközbeni tartózkodásra, társas kapcsolatokra, igény szerint étkezésre is. A klub a társas együttlét lehetőségét teremti meg az azonos korú és érdeklődésű, sokszor egyedül élő, magányos emberek számára.

A foglalkoztatás legfőbb célja: a klubtagok életét tartalommal megtölteni, a meglevő képességek, hajlamok felhasználásával fenntartani az önbecsülésüket, hasznosság-érzésüket és elősegíteni a közösséghez tartozás érzését.

Az ellátottakkal folytatott munka során folyamatosan és tervszerűen, fejlesztő szellemi és szórakoztató foglalkoztatást biztosítunk klubtagjaink számára. Célunk ellátottjaink szellemi frissességének megőrzése, az izoláció megakadályozása és az ismeretszerzés. A foglalkoztatás a pszichés gondozás és az egészség megóvásának fontos eszköze.

A klubtagok számára nyújtott szolgáltatásaink:

* szabadidős programok: kirándulásokon részvétel, ünnepek megtartása, vetélkedők,

társasjátékok, csapatjátékok, kártyázás, közös éneklés, keresztrejtvényfejtés,

fejlesztő programok, születésnapok és névnapok megtartása, szalonnasütések,

bográcsozások

* egészségmegőrzés: rendszeres vérnyomás-, vércukor-, testsúlymérés, egészséges

életmóddal kapcsolatos beszélgetések, előadások, időstorna

* tanácsadás, valamint szociális, hivatalos és egyéb ügyek kapcsán segítségnyújtás,

információnyújtás

* segítség a mindennapi teendők elvégzésében, biztosítjuk a tisztálkodás, mosás

lehetőségét,

* biztosítjuk az internethez való hozzáférést,
* háziorvosokkal való együttműködés, szükség esetén orvoshoz kísérés,

gyógyszer íratás, kiváltás, gyógyászati segédeszköz beszerzésének segítése

Az Idősek Klubjában az elmúlt évben is igyekeztünk klubtagjaink számára érdeklődésüknek megfelelő programot nyújtani.

A tagok érdeklődésének megfelelő különböző foglalkoztatásokat tartunk. Célunk a klubtagok szellemi frissességének megőrzése, fizikai aktivitásának szinten tartása. Senior torna foglalkozásokat tartunk, mely az életkornak megfelelő könnyített torna. Szerdánként klubtagjaink Bibliaórán vesznek részt. A fent részletezett programokon túl igény szerint lehetőség van a napi és heti újságok átolvasására, zenehallgatásra, filmnézésre.

Tavasszal kirándulást szerveztünk a Tisza-tavi Ökocentrumba, ahol az állatkertet és a szabadidős élményközpontot tekinthették meg klubtagjaink. Az abádszalóki TulipGardenben töltött látogatás felejthetetlen élményt nyújtott 40 klubtagunk számára. Májusban a vekerdi Bazsarózsa kertészetbe és a zsákai Rhédey-kastélyba is eljutottak a klub mozgáskorlátozott tagjai. A berettyóújfalui termálfürdőben töltött látogatásaink során nyugdíjasaink a termálfürdő gyógyító, jótékony hatásait élvezhették. Októberben Egerbe szerveztünk autóbuszos kirándulást, ahol a főbb nevezetességek megtekintése után a Szépasszony-völgyben töltöttünk el egy kellemes délutánt.



Részt vettünk a városi szintű Idősek Napján is, ahol ismét színvonalas műsort láthattunk. Az Idősek Napját a klubban is megünnepeltük, műsorral és ebéddel kedveskedtünk a klubtagok számára.

Decemberben a Mikulás ünnepségen „igazi” Mikulás látogatta meg intézményünket. A karácsonyi ünnepségen versekkel, az óvodás gyerekek műsorával és karácsonyi ebéddel szereztünk örömet klubtagjaink számára.

Az átlagos igénybe vevők száma az utóbbi három évben a következőképpen alakult:

|  |  |  |  |  |  |  |
| --- | --- | --- | --- | --- | --- | --- |
|  | **2021** | | **2022** | | **2023** | |
|  | **Idős nappali ellátás** | **Fogyatékos nappali ellátás** | **Idős nappali ellátás** | **Fogyatékos nappali ellátás** | **Idős nappali ellátás** | **Fogyatékos nappali ellátás** |
| **Összesen:** | **11263** | **2022** | **11344** | **2011** | **11508** | **1997** |
| **Átlagos igénybevevők száma:** | **45** | **8** | **45** | **8** | **45** | **8** |

**Idős személyek nappali ellátása Berekböszörmény**

Nappali ellátást nyújtó intézmény címe: 4116 Berekböszörmény, József Attila utca 5.

Nappali ellátás biztosítására az intézmény alkalmas. Klubtagjaink száma: 25 fő

Rendelkezünk:

a) a közösségi együttlétre,

b) a pihenésre,

c) a személyi tisztálkodásra,

d) a személyes ruházat tisztítása alkalmas helyiségekkel.

A klub szolgáltatásai:

Fizikai ellátás keretében lehetőséget biztosítottunk a személyes tisztálkodásra, a ruházat tisztítására. A pihenőszobában lehetőség nyílik az idős emberek igényeinek megfelelő pihenésre, a klubhelyiségben a szabadidő hasznos eltöltésére.

Egészségügyi ellátás keretében testsúly, vérnyomás, vércukorszint ellenőrzésre van lehetőség. Ehhez minden felszerelésünk biztosított. Vérnyomásmérő, vércukormérő, személymérleg. Segítséget nyújtottunk az egészségügyi alap és szakellátásokhoz való hozzájutáshoz. Figyelemmel kísértük gondozottjaink fizikai, -mentális, és egészségi állapotát.

Higiénia: Az intézményben lehetőség van mosásra, vasalásra, tisztálkodásra. Sokan éltek ezzel a lehetőséggel. Több alkalommal előfordult, hogy meghibásodás miatt otthonában átmenetileg nem tudott mosni, fürdeni, ezért intézményünk segítségét vette igénybe, használva a fürdőszobát és a mosógépet. Ez a szerényebb anyagi helyzetben élők körében volt jellemző.

Pszichés gondozás keretében az idősek részére tartalmas szabadidős programokat szerveztünk. Folyamatosan rendelkezésre álltak könyvek, kártya és társasjátékok, sajtótermékek, valamint tömegkommunikációs eszközök. A foglalkozások szervezésénél figyelembe vettük az ellátottak készségeit és képességeit. Ügyintézés során ellátottjaink hivatalos és nem hivatalos ügyeinek intézésében nyújtottunk segítséget: közgyógyellátási igazolvány igénylése, gyógyszerek felíratása és kiváltása, levelezések, vásárlások, postai és egyéb szolgáltatások. Étkezést biztosítottunk ellátottjaink számára. A reggeli alapanyagainak beszerzéséről és az ételek elkészítéséről a klub gondozói gondoskodtak. Foglalkozások keretében érdeklődésüknek megfelelő szabadidős, kulturális, kreatív programokat szerveztünk. A klub szolgáltatásai csoportos és egyéni formában valósultak meg. A csoportos foglalkozások változatos formában kerültek összeállításra, minden esetben számítottunk a klubtagok ötleteire, aktív részvételére. Ilyen formában került sor a jeles nemzeti ünnepek megtartására, játékos vetélkedőkre. Nagy hangsúlyt fektettünk a szellemi frissesség megőrzésére, ennek keretében szerveztünk kártya, sakk és társasjáték partikat, műveltségi vetélkedőket, sor került keresztrejtvények fejtésére is. Heti rendszerességgel tartunk filmvetítést: ismeretterjesztő és mozifilmeket tekinthetnek meg klubtagjaink.

Csoportos kirándulásokat szerveztünk. Augusztusban ellátogattunk Körösszakálba a Tányéros Házba, ahol megcsodálhattuk a több ezer darabból álló gyűjteményt. Ugyanezen a településen egy szeptemberi napon a Körös folyó partjára mentünk piknikezni. A biharkeresztesi klubtagokkal közösen buszos kiránduláson vettünk részt, Eger nevezetességeit kerestük fel: Dobó tér, Egri vár, Egri bazilika. A délutánt a Szépasszonyvölgyben töltöttük. Ellátogatott hozzánk a Mikulás, akinek az érkezésére dalokkal, versekkel készültünk. Decemberben Puskár Andi keramikus -aki berekböszörményi származású- vezetett be bennünket a kerámiafestés és égetés rejtelmeibe. Bemutatta a műhelyét és vásárlásra is volt lehetőségünk. Az ünnepek előtt a debreceni adventi vásárban sétálgattunk, vásároltunk és csodálhattuk meg Debrecen gyönyörű kivilágított főterét. A karácsonyi ünnepségünkön minden idős képességeihez mérten szerepet vállalt. Mi így ünnepeltük Jézus születését.



**Szociális étkeztetés - Biharkeresztes**

Állami normatívával támogatott a szociális étkeztetés szolgáltatás. A szociális étkeztetésben részesülők számára a Sörpark Kft-n keresztül biztosítjuk igény szerint, munkanapokon a napi egyszeri meleg ebédet.

Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen

a) koruk,

b) egészségi állapotuk,

c) fogyatékosságuk, pszichiátriai betegségük,

d) szenvedélybetegségük, vagy

e) hajléktalanságuk miatt.

Intézményünkben lehetőség van az ebéd helyben történő elfogyasztására, házhoz szállításra, illetve az ebéd elvitelére.

2021 évben 6814 ebédet biztosítottunk, átlagosan 27 fő számára, 2022 évben 6118 ebédet biztosítottunk, átlagosan 24 fő számára, 2023 évben 7108 ebédet biztosítottunk átlagosan 28 fő számára. Étkezőink száma 61 fő, többen közülük nem igénylik a hét minden napján az ebédet.

**Szociális étkeztetés – Ártánd**

A szolgáltatásokat intézményünk állami normatívából és térítési díjakból működteti. A szociális étkeztetés szolgáltatást 1980.06.01.-től nyújtja az intézmény.

Ártánd községben lehetőség van az ebéd házhoz szállítására, illetve az ebéd elvitelére.

A szociális étkeztetésben részesülők száma az elmúlt években nem változott. 2021 évben 840 ebédet, 2022 évben 1295 ebédet, 2023 évben 4006 ebédet biztosítottunk. A településen a szociális étkezők száma: 16 fő.

**Szociális étkeztetés – Bojt**

A szociális étkeztetés szolgáltatást 1980.01.01.-től nyújtja az intézmény.

Bojt községben lehetőség van az ebéd házhoz szállítására, illetve az ebéd elvitelére.

A szociális étkeztetésben részesülők száma az elmúlt években a következők szerint alakult: 2021 évben 450 ebédet biztosítottunk átlagosan 2 fő számára, 2021 évben 909 ebédet biztosítottunk, átlagosan 4 fő számára, 2023 évben 1276 ebédet biztosítottunk átlagosan 5 fő számára.

**Szociális étkeztetés – Told**

A szolgáltatásokat intézményünk állami normatívából működteti. A szociális étkeztetés szolgáltatást 1980.01.01.-től nyújtja az intézmény.

Told községben lehetőség van az ebéd házhoz szállítására, illetve az ebéd elvitelére.

2021 évben 2003 ebédet biztosítottunk, átlagosan 8 fő számára, 2022 évben 1805 ebédet biztosítottunk, átlagosan 7 fő számára, 2023-ban 1826 ebédet biztosítottunk átlagosan 7 fő számára.

**Házi segítségnyújtás**

A házi segítségnyújtás során ellátott gondozási tevékenységek:

A lakókörnyezeti higiénia megtartásában való közreműködés körében:

- takarítás a lakás életvitelszerűen használt helyiségeiben (hálószobában, fürdőszobában, konyhában és illemhelyiségben)

- mosás - vasalás

A háztartási tevékenységben való közreműködés körében:

- bevásárlás (személyes szükséglet mértékében), gyógyszer kiváltása - segítségnyújtás ételkészítésben és az étkezés előkészítésében

- mosogatás - ruhajavítás

- közkútról, fúrtkútról vízhordás

- tüzelő behordása kályhához, egyedi fűtés beindítása (kivéve, ha ez a tevékenység egyéb szakmai kompetenciát igényel)

- télen hóeltakarítás és síkosságmentesítés a lakás bejárata előtt – kísérés. Segítségnyújtás veszélyhelyzet kialakulásának megelőzésében és a kialakult veszélyhelyzet elhárításában. Szükség esetén a bentlakásos szociális intézménybe történő beköltözés segítése.

Az ellátást igénybe vevővel segítő kapcsolat kialakítása és fenntartása körében:

- információnyújtás, tanácsadás és mentális támogatás

- családdal, ismerősökkel való kapcsolattartás segítése

- az egészség megőrzésére irányuló aktív szabadidős tevékenységben való közreműködés - ügyintézés az ellátott érdekeinek védelmében

Gondozási és ápolási feladatok körében: - mosdatás - fürdetés - öltöztetés - ágyazás, ágyneműcsere - inkontinens beteg ellátása, testfelület tisztítása, kezelése - haj, arcszőrzet ápolás - száj, fog és protézis ápolása - körömápolás, bőrápolás - folyadékpótlás, étkeztetés (segédeszköz nélkül) - mozgatás ágyban - decubitus megelőzés - felületi sebkezelés - sztómazsák cseréje - gyógyszer adagolása, gyógyszerelés monitorozása - vérnyomás és vércukor mérése

- hely- és helyzetváltoztatás segítése lakáson belül és kívül - kényelmi és gyógyászati segédeszközök beszerzésében való közreműködés

- kényelmi és gyógyászati segédeszközök használatának betanítása, karbantartásában való segítségnyújtás

- a háziorvos írásos rendelésén alapuló terápia követése (a tevékenység elvégzéséhez való kompetencia határáig.

**Házi segítségnyújtás - Biharkeresztes**

A személyi gondozásra szoruló ellátottakat szakképzett, közalkalmazott kollégák látják el. Személyi gondozás keretében 2023 évben átlagosan 24 főt láttunk el. Növekszik a száma azon egyedül élő, bevásárlásra, településen belüli közlekedésre nem képes ellátottaknak, akik bevásárlásban, gyógyszer felíratásban-kiváltásban, ügyek intézésében segítségre szorulnak. Az ő életvitelüket az intézményünkben dolgozó közfoglalkoztatott kollégák munkája által könnyítjük meg.

|  |  |  |  |
| --- | --- | --- | --- |
|  | **2021** | **2022** | **2023** |
| **Igénybevételek száma** | **5377** | **6497** | **5874** |
| **Átlagos igénybevevők** | **35** | **33** | **24** |

**Házi segítségnyújtás – Ártánd**

A szolgáltatásokat intézményünk állami normatívából működteti. A házi segítségnyújtást 2006.01.01.-től nyújtja az intézmény.

Ártándon a személyi gondozásra szoruló ellátottakat szakképzett, közalkalmazott kolléga látja el. Személyi gondozás keretében 2023 évben átlagosan 7 főt láttunk el.

|  |  |  |  |
| --- | --- | --- | --- |
|  | **2021** | **2022** | **2023** |
| **Igénybevételek száma** | **1759** | **1765** | **1757** |
| **Átlagos igénybevevők** | **7** | **7** | **7** |

**Házi segítségnyújtás – Bojt**

A szolgáltatásokat intézményünk állami normatívából működteti. A házi segítségnyújtás szolgáltatást 1980.01.01.-től nyújtja az intézmény.

Bojt községben a személyi gondozásra szoruló ellátottakat 3 fő szakképzett, közalkalmazott kolléga látja el, a munkájukat 1 közfoglalkoztatott személy segíti. Személyi gondozás keretében 2023 évben 21 főt láttak el.

|  |  |  |  |
| --- | --- | --- | --- |
|  | **2021** | **2022** | **2023** |
| **Igénybevételek száma** | **6039** | **5892** | **5222** |
| **Átlagos igénybevevők** | **24** | **24** | **21** |

**Házi segítségnyújtás – Nagykereki**

A településen a házi segítségnyújtás szolgáltatás 1980.01.01.-től biztosított.

Nagykerekiben a személyi gondozásra szoruló ellátottakat szakképzett, közalkalmazott kollégák látják el. Személyi gondozás keretében 2023 évben 15 főt láttak el.

|  |  |  |  |
| --- | --- | --- | --- |
|  | **2021** | **2022** | **2023** |
| **Igénybevételek száma** | **1759** | **1772** | **2505** |
| **Átlagos igénybevevők** | **7** | **7** | **10** |

**Házi segítségnyújtás - Told**

A házi segítségnyújtás szolgáltatást 2010.01.01.-től nyújtja az intézmény.

A személyi gondozásra szoruló ellátottakat szakképzett, közalkalmazott kolléga látja el. Személyi gondozás keretében 2023 évben 7 főt látott el.

|  |  |  |  |
| --- | --- | --- | --- |
|  | **2021** | **2022** | **2023** |
| **Igénybevételek száma** | **1748** | **1772** | **1750** |
| **Átlagos igénybevevők** | **7** | **7** | **7** |

**Jelzőrendszeres házi segítségnyújtás - Biharkeresztes**

A jelzőrendszeres házi segítségnyújtást a saját otthonukban élő, 65 év feletti, egészségi állapotuk és szociális helyzetük miatt segítségre szoruló emberek igényelhetik. A jelzőrendszeres házi segítségnyújtás biztosítja

* az ellátott személy segélyhívása esetén az ügyeletes gondozónak a helyszínen történő haladéktalan megjelenését,
* a segélyhívás okául szolgáló probléma megoldása érdekében szükséges azonnali intézkedések megtételét,
* szükség esetén további, az egészségügyi és szociális alap- és szakellátás körébe tartozó ellátás kezdeményezését.

A jelzőrendszeres készülék biztonságérzetet ad az időseknek, mert a jelzés érkezése után rövid időn belül kiér hozzájuk a gondozónő. 2023 évben riasztás nem érkezett.

A Gondosóra program elterjedésével a jelzőrendszeres házi segítségnyújtás iránti igény megszűnt településünkön, így ez a szolgáltatás megszüntetésre került.